
ABSTRACT


Pentru a face faţă competiţiei pe piaţa mondială şi, în special, pentru reducerea “decalajului tehnologic” faţă de SUA şi Japonia, Uniunea Europeană a acordat şi acordă o atenţie specială acţiunilor sale consacrate cercetării ştiinţifice şi dezvoltării tehnologiilor industriale. Ţinând cont de costurile ridicate ale acestor acţiuni, pe care nici o ţară europeană nu le poate susţine de una singură, s-a considerat ca fiind absolut necesară o politică comunitară, care să coordoneze politicile naţionale de cercetare şi dezvoltare, să definească obiectivele şi priorităţile şi să gestioneze resursele disponibile - fonduri, laboratoare, personal specializat.

Cel de-al şaptelea Program Cadru European de Cercetare şi Dezvoltare Tehnologică, denumit, pe scurt, Programul Cadru 7 (PC 7)
, este principalul instrument al Uniunii Europene pentru finanţarea cercetării ştiinţifice şi a transferului tehnologic în Europa, pentru o perioadă de şapte ani, cuprinsă între 1 ianuarie 2007 şi 31 decembrie 2013.

Bugetul alocat este de 50,5 miliarde euro pentru întreaga perioadă, la care se adaugă 2,7 miliarde euro alocaţi Programului Euratom, pentru primii 5 ani.

Scopul general al FP 7 este de a contribui la dezvoltarea durabilă, economică şi socială a Europei în contextul procesului de globalizare şi a problematicilor majore ale omenirii, promovând un model de economie şi de societate bazate pe  cunoaştere.

Dintre statele analizate, în acest program participă Suedia, Germania şi România, ca state membre ale Uniunii Europene.
La nivelul anului 2006, Uniunea Europeană asigura 1,96% din totalul Produselor Interne Brute ale statelor membre pentru finanţarea cercetării tehnologice, prin comparaţie cu:

- 2,59% - Statele Unite ale Americii;

- 3,12% - Japonia;

- 2,90% - Coreea de Sud.

Din analiza realizată reiese decalajul mare dintre sumele alocate cercetării de România, faţă de celelalte state, precum şi metoda inversă aplicată de România, faţă de celelate state în ceea ce priveşte finanţarea cercetării din fonduri publice: de exemplu, în Suedia, 85% din cheltuieli sunt acoperite de firmele private, 15% de la  bugetul de stat; în Japonia, 84% din cheltuieli sunt acoperite de firmele private, 16% de la bugetul  de stat; în România, 95% din cheltuieli sunt finanţate de la bugetul  de stat, 5% de firme private.     
STATELE UNITE ALE AMERICII

Statele Unite sunt lider mondial în domeniul ştiinţei, tehnologiei şi inovării, investiţiile anuale în domeniu fiind de circa 148 miliarde de dolari
. Din cadrul sistemului de cercetare în domeniu fac parte universităţi de clasă mondială, lideri globali în tehnologie, antreprenori, precum şi o comunitate de investiţii puternică.


Departamentul de Stat al SUA şi Agenţia pentru Dezvoltare Internaţională (USAID) îşi propun anual să sporească nivelul de utilizare al ştiinţei, tehnologiei şi inovării, pentru a atinge obiectivele de dezvoltare stabilite de Administraţia americană. 

USAID a formulat un set de obiective pe termen lung pentru domeniul dezvoltării
: 

▪ acordarea de premii substanţiale pentru cele mai noi soluţii descoperite;


▪ o mai bună utilizare a inovaţiilor, precum şi accelerarea schimbului lor la nivel global, în cadrul unui sistem de cooperare internaţional;


▪ subvenţionarea programelor de cercetare cu risc ridicat;

▪ investiţii strategice pentru cercetarea rapidă. 

USAID propune eficientizarea cadrului de lucru existent în sectorul privat, crearea de parteneriate şi investirea resurselor financiare în idei noi. Aceste activităţi vor include:

a) funcţionarea Fondului de Dezvoltare-Inovare - un fond pentru sprijinirea ideilor excepţionale, care să abordeze provocările de bază în trei etape: inovaţii pilot; impactul şi evaluarea; implementarea proiectelor pentru cel puţin 75 de milioane de beneficiari;


b) dezvoltarea structurilor de creditare/finanţare - crearea de instrumente de credit complementare pentru susţinerea inovării; 

c) revoluţionarea cercetării în domeniul tehnologiei informaţiei şi comunicaţiilor.


În domeniul formării profesionale, USAID şi Departamentul de Stat vor întări colaborarea cu ţările în curs de dezvoltare, pentru ca acestea să rezolve prin forţe proprii problemele cu care se confruntă, prin formarea de specialişti de valoare
.  

În acest sens, se au în vedere următoarele obiective:


-  participarea cercetătorilor străini la programele de cercetare americane;


- întărirea colaborării internaţionale în domenii prioritare cu partenerii non-guvernamentali străini pentru punerea în aplicare a planurilor strategice de cercetare în domeniul sănătăţii, securităţii alimentare şi schimbărilor climatice la nivel mondial;

- sprijinirea activităţii de cercetare tehnologică desfăşurată de agenţiile specializate ale Naţiunilor Unite;

- promovarea pe scară largă a energiei regenerabile şi a tehnologiilor care conduc la eficienţă energetică, prin susţinerea organismelor la nivel mondial angajate în promovarea acestui tip de tehnologie, precum şi armonizarea politicilor conexe şi a standardelor existente în domeniu.

O serie de agenţii federale şi entităţi  private sunt implicate în procesul de întărire a colaborării internaţionale în domeniul cercetării tehnologice. Printre acestea se numără Fundaţia Naţională pentru Ştiinţă, Institutul Naţional pentru Sănătate,  Departamentul pentru Energie, NASA, Departamentul pentru Agricultură, Agenţia de Protecţie a Mediului şi Departamentul de Interne.


• Principalele proiecte aflate în lucru la nivelul Departamentului de Interne: 


- crearea de dispozitive securizate pentru transport (containere compozite);
- dispozitive pentru recunoaşterea automată a ţintelor;


- detectoare de frontieră;


- infrastructura de evaluare a riscurilor chimice, biologice şi nucleare;

- detectoare bio-portabile;


- managementul protecţiei şi combaterii dezastrelor.


• La nivelul Departamentului pentru energie se au în vedere proiecte de cercetare din domeniul ştiinţelor biologice şi chimice, informaticii, protecţiei mediului, energiei de fuziune, fizica energiilor înalte, nanotehnologiei, fizicii nucleare, dezvoltarea forţei de muncă, etc.


• NASA are în cadrul proiectelor educaţionale o serie de activităţi legate de crearea unui centru astronomic educaţional, studii de microgravitaţie, robotică, studiul planetelor din sistemul solar apropiate de Terra.


Dintre programele strategice pentru anul 2012:

- cercetarea schimbărilor climatice - buget estimat 2,6 miliarde de dolari;


- energia şi mediul - buget estimat 550 milioane de dolari;

- cercetarea oceanelor;

- educaţie - buget estimat 4,4 miliarde de dolari.

Consiliul Naţional Economic şi Oficiul pentru Politici, Ştiinţă şi Tehnologie aflate în subordinea Administraţiei americane au propus o serie de obiective pentru creşterea competitivităţii economiei americane. Astfel, se are în vedere ca în următorii 5 ani toate companiile americane să dispună de o reţea interoperabilă cu 
acces wireless de mare viteză, la nivel naţional, cu o mare siguranţă publică. 

De asemenea, se urmăreşte reformarea sistemului de brevetare a invenţiilor, pentru reducerea timpului de aşteptare, care se întinde pe 2 - 3 ani. În prezent, se dezvoltă o serie de iniţiative pentru îmbunătăţirea accesului tinerilor la educaţia propusă de învăţământul superior, precum şi calificarea la un nivel superior a profesorilor. 

Administraţia americană a propus crearea unui standard pentru „energie curată”, acordând atenţie creditării şi finanţării necesare cercetării şi dezvoltării sectorului de autovehicule, care să beneficieze de o tehnologie avansată.


Toate aceste proiecte beneficiază de participarea entităţilor private, care finanţează o parte a proiectelor. 
Ascultaţi
Citiţi fonetic
 

Dicţionar


Sectorul privat a contribuit cu inovaţii importante la prosperitatea SUA, de la   becul lui Edison şi a tranzistorului „Bell Labs”, la motoarele cu reacţie „General Electric” şi Internet Google. Cercetarea şi inovaţia nu au fost limitate la produsele noi, ci s-a extins la noi modele de organizare. Prin reinventarea continuă, sectorul privat este considerat motorul inovării şi cercetării tehnologice
.
Ascultaţi
Citiţi fonetic
Dicţionar


În privinţa finanţării activităţii de cercetare, în anul 2008, de exemplu, cheltuielile brute pentru cercetare şi dezvoltare au crescut la 2,8% din PIB. Două treimi din sumă a fost alocată de sectorul industrial, iar 27% de către guvern. Întreprinderile mici şi mijlociiau contribuit doar cu 15% din totalul cheltuielilor. 

Deşi numărul de brevete triadice
 acordate a cunoscut o creştere modestă, de doar 0,2%, faţă de media deceniului anterior, în 2008, Statele Unite au înregistrat un număr de 49 brevete/1 milion de locuitori. Au fost  publicate 277.446 articole ştiinţifice, cel mai mare număr publicat de o ţară, ceea ce reprezintă 16% din totalul articolelor ştiinţifice publicate la nivel mondial.


Resursele umane implicate în domeniul ştiinţei şi tehnologiei sunt semnificative. În 2006, în Statele Unite îşi desfăşurau activitatea 1.400.000 de
cercetători, la care se adăuga 10% din totalul forţei de muncă. În instituţiile de învăţământ superior din Statele Unite au fost acordate 28% din totalul titlurilor de doctor, în cadrul statelor membre OECD.  

SUEDIA

Politica de cercetare a Suediei este strâns legată de celelalte politici comunitare, cele mai importante dintre acestea fiind politica industrială şi cea energetică. Cercetarea este esenţială, pe de o parte, pentru definirea strategiei industriale, în special în sectoarele tehnologice de vârf, iar pe de altă parte, pentru dezvoltarea unor surse energetice sigure care să reducă dependenţa de materiile prime energetice importate. Aplicarea rezultatelor obţinute în cercetare şi a noilor tehnologii asigură creşterea competitivităţii industriale, dezvoltarea de noi intreprinderi mici şi mijlocii (care pun în valoare idei noi de afaceri) şi, implicit, crearea de noi locuri de muncă şi este deosebit de importantă pentru protecţia mediului sau/şi protecţia consumatorilor. În esenţă, se poate spune că bunăstarea individuală şi colectivă depinde de calitatea şi relevanţa cercetării şi dezvoltării tehnologice.

Suedia este unul dintre cele mai dezvoltate state din zona ţărilor membre OECD, ştiinţa şi inovarea având un rol deosebit de important în politica statului
.
Potrivit statisticilor, cheltuielile brute alocate pentru cercetare tehnologică au reprezentat 3,75% din PIB în anul 2008, cea mai mare valoare consemnată în rândul statelor membre, deşi în scădere de la nivelul de 4,2%, înregistrat în anul 2001. 

Industria a finanţat 64% din totalul cheltuielilor, în timp ce guvernul a finanţat 22%. 

În anul 2008, în Suedia a fost consemnată o rată de 88 de brevete de invenţie triadice la 1 milion de locuitori. În domeniul resurselor umane, în domeniul cercetării, ştiinţei şi tehnologiei au fost înregistraţi 11 cercetatori/1 mie de locuri de muncă. 

În acest caz, guvernul şi-a propus să aloce fonduri pentru o serie de obiective strategice, dar se va baza mai puţin pe firmele mari, concentrându-se pe dezvoltarea 
IMM-urilor şi atragerea de investiţii.

Activităţile de cercetare şi dezvoltare ştiinţifică se desfăşoară la grade diferite în diferitele sectoare ale societăţii. În afară de sectorul întrprinderilor, care au o pondere importantă în cheltuielile specifice, sectorul învăţământului superior este implicat în activitatea de cercetare, costurile acestuia reprezentând, în anul 2007, 21% din volumul total de cheltuieli, aproximativ 23,5 miliarde de coroane suedeze
. 

De mulţi ani Suedia a atins obiectivul stabilit de Tratatul de la Lisabona, care prevede că statele membre ale Uniunii Europene trebuie să investească 3% din PIB pentru cercetare şi dezvoltare, precum şi faptul că cel puţin două treimi din aceste investiţii trebuie să provină din sectorul de afaceri.

Finanţarea cercetării se realizează în cea mai mare parte de către companiile industriale, media atingând şi 85% din totalul cheltuielilor. Finanţarea învăţământului superior reprezintă un alt model de finanţare publică, în principal, datorită modului de creditare care este realizat de guvern. Cercetarea realizată de sectorul public se realizează prin fonduri de la bugetul de stat, credite garantate de guvern sau din fonduri obţinute de industria militară. Finanţarea activităţii de cercetare realizată din surse străine a reprezentat o sumă în jurul valorii de 11 miliarde de coroane suedeze
, la nivelul anului 2007
.

Un alt palier important este legat de întărirea cooperării în domeniul cercetării la diferite nivele (naţional, european şi internaţional), conectarea echipelor de cercetare şi susţinerea creşterii mobilităţii oamenilor de ştiinţă şi a ideilor, care reprezintă o cerinţă imperioasă şi un obiectiv complex de îndeplinit, rezultat din dezvoltarea cercetării moderne într-un mediu global.

Toate programele de cercetare adoptate la nivel naţional respectă principiul subsidiarităţii: sectorul public nu trebuie să întreprindă ceea ce poate fi făcut în domeniul cercetării şi dezvoltării tehnologice în sectorul particular, iar activităţile realizabile pe plan naţional nu trebuie transferate la nivel comunitar.

Procentul companiilor private implicate în activităţi inovatoare (2004-2006)

	Ţara
	Companii private implicate în activităţi inovatoare
	Produse obţinute din inovaţii
	Procese inovatoare
	Produse şi procese inovatoare
	Societăţi cu activitate sau care şi-au încetat activitatea

	Austria
	51
	10
	14
	25
	1

	Belgia
	52
	11
	13
	22
	5

	Danemarca
	47
	9
	12
	16
	10

	Finlanda
	51
	13
	11
	22
	5

	Germania
	63
	19
	9
	27
	8

	Irlanda
	47
	15
	12
	19
	2

	Luxemburg
	48
	17
	6
	23
	2

	Olanda
	36
	11
	9
	14
	2

	Norvegia
	36
	12
	7
	12
	5

	Suedia
	45
	13
	10
	20
	2

	Marea Britanie
	38
	-
	-
	-
	-


Prin Programul european „Cooperare” sunt finanţate cercetări în următoarele domenii:

•  medicină;
•  alimentaţie, agricultură şi biotehnologie;

•  tehnologia informaţiei şi comunicaţiilor;

•  nanoştiinţe şi nanotehnologii, noi materiale şi tehnologii de producţie;

•  energie;

•  mediu (inclusiv schimbările climatice);

•  transport;

•  spaţiu;

•  securitate.


Dintre acestea, medicina, tehnologiile de orice fel şi schimbările climatice sunt considerate domenii prioritare.


Guvernul a utilizat trei criterii de evaluare în stabilirea priorităţilor strategice
:

- cercetarea, care poate ajuta la găsirea de soluţii pentru problemele şi provocările importante la nivel mondial, cum ar fi activitatea de combatere a schimbărilor climatice, lupta împotriva bolilor grave şi adaptarea sistemelor de energie alternativă. 

- zonele de acţiune în care Suedia este deja lider în activitatea de cercetare la nivel mondial. În toate domeniile prioritare există cercetători şi grupuri de cercetare de clasă mondială, care sunt recunoscuţi ca atare de entităţile abilitate.

- zonele de acţiune în care companiile din Suedia desfăşoară deja activităţi proprii de cercetare şi dezvoltare, precum şi situaţiile în care investiţiile de stat consolidează dezvoltarea şi competitivitatea sectorului de afaceri şi a economiei suedeze.


Sectorul privat este cel mai important pilon din domeniul cercetării tehnologice (77,6% din cheltuielile specifice), care a contribuit, în anul 2004, de exemplu, cu 65% din totalul cheltuielilor necesare obiectivelor de cercetare tehnologică. Sectorul privat din Suedia este deosebit de puternic, fiind implicat atât în cooperarea internaţională, cât şi în cea regională.

O altă caracteristică specifică sistemului suedez în materie de cercetare ştiinţifică şi inovare este numărul relativ mare de fundaţii care acţionează independent de politica în domeniu elaborată de instituţiile statului.


În total, sectorul privat a cheltuit în anul 2004 circa 7,7 miliarde de euro, din care 85% sunt fonduri din industrie, 8% provin din străinătate, iar 7% de la bugetul de stat sau de la fundaţii.

Confederaţia suedeză a întreprinderilor reprezintă sectorul privat în cooperarea şi colaborarea cu statul. Cărţile albe şi lucrări conexe sunt adesea pregătite de confederaţie, fiind  prezentate în faţa guvernului, a structurilor academice şi a organismelor intermediare. 


Confederaţia întreprinderilor participă în mod activ în gestionarea domeniului cercetării tehnologice, având un rol important în identificarea şi prioritizarea domeniilor-cheie strategice.

Politicile în domeniul inovaţiilor sunt concentrate într-o măsură mare pe aspectele regionale, din acest motiv, prin acordurile de creştere, cea mai mare a proiectelor sunt finanţate de la bugetul de stat. Aceste acorduri de creştere sunt
considerate instrumente principale de coordonare şi ajustare a politicilor diferitelor
sectoare şi a părţilor interesate, în anumite regiuni, dar şi pentru explorarea unor noi abordări pentru promovarea intereselor regionale şi locale în domeniul dezvoltării industriale.

Acordurile de creştere includ activitatea de cercetare regională şi activităţile de dezvoltare, instituţiile de diseminare a informaţiilor din domeniu şi de sprijin pe pieţele de capital în situaţii de risc.


La nivel regional, strategiile respective sunt dezvoltate folosind în principal
ateliere de lucru şi alte mecanisme legate de implicarea tuturor părţilor interesate la acest nivel. Ca rezultat, au fost implementate o serie de Programe regionale de creştere. Aceste programe sunt stabilite la nivelul unităţilor administrativ-teritoriale, prin parteneriate publice- private. Prin definiţie, aceste parteneriate privesc furnizarea de resurse umane, activităţi comerciale, industriale şi sistemul de inovare regională. 

Astfel de parteneriate sunt încheiate pe termen lung între universităţi sau între entităţi din sectorul public şi privat, în cadrul programului Vinnova
. Programele de cercetare sunt proiectate şi realizate în comun de către participanţi, prin urmare, sectorul privat având o influenţă directă asupra definirea programelor de cercetare şi implementării proiectelor.


NORVEGIA


Consiliul de Cercetare îndeplineşte rolul de consilier strategic, agenţie de finanţare şi constructor de reţele de bază, în ceea ce priveşte politica de cercetare naţională şi liniile directoare stabilite de către guvernul norvegian
. 


Conform Raportului Guvernului nr. 30 (2008-2009) prezentat Parlamentului, cercetarea tehnologică trebuie să joace un rol crucial în rezolvarea provocărilor-cheie cu care se confruntă societatea în secolul XXI.

Principale teme sunt următoarele:

       
- cheltuieli bugetare pentru cercetare şi dezvoltare constituie 3% din PIB;

- concentrarea asupra unor provocări globale majore referitoare la energie, schimbări climatice, sărăcie şi sănătate;

- încorporarea perspectivelor referitoare la zonele de nord ale ţării;

- stabilirea unor obiective clare pentru rolul sectorului public în ceea ce priveşte cercetarea industrială orientată;

- creşterea investiţiilor în cercetarea de bază;

- propunerea unui nou model de finanţare pentru infrastructură;

- stabilirea de obiective clare pentru întărirea domeniului analizat;

- un accent mai mare pe internaţionalizarea cercetării şi dezvoltării;

- evaluarea utilizării resurselor.

Recomandarea Consiliului de Cercetare pentru bugetul anului 2012 prevede o majorare bugetară de 1,2 miliarde coroane norvegiene
.


Consiliul de Cercetare a identificat patru domenii prioritare care trebuie finanţate în anul 2012: 

- o competiţie deschisă în domeniul cercetării de bază;


- dezvoltarea cercetării şi inovării în industrie;


- tehnologie energetică şi în domeniul protecţiei mediului;


- cercetare pentru abordarea provocărilor legate de climă.

Un procent de 60% din creşterea propusă trebuie să fie distribuit între domeniile prioritare, după cum urmează:

- programul pentru inovarea bazată pe cercetare - 100 milioane de coroane; 

- proiecte independente - 140 milioane coroane;

- proiecte de energie şi tehnologie de mediu - 200 milioane coroane;

- schimbări climatice şi proiecte în domeniul climei („Klima 21”) - 150 milioane coroane;

- proiecte de echipament ştiinţific şi infrastructură în domeniul cercetării, precum şi punerea în aplicare a strategiei naţionale pentru infrastructura de cercetare pentru anii 2008-2017 - 140 milioane coroane;


În conformitate cu politica guvernului, se vor aloca, suplimentar, 730 de milioane de coroane pentru finanţarea domeniilor prioritare specificate în Cartea albă Guvernului cu privire: cercetarea provocărilor globale, industria bazată pe cunoaştere în toate regiunile, cercetare industrială în domeniile strategice, o bună funcţionare a sistemului de cercetare, precum şi cercetarea de înaltă calitate.

Extinderea cercetării la toate nivelurile, creşterea investiţiilor în echipamente şi infrastructură, vor conduce la creşterea calităţii cercetării, la recrutarea de specialişti de înltă clasă, la internaţionalizarea puternică a cercetării.


▪ Iinstitute independente (sectorul privat)

Sectorul institutelor independente cuprinde peste 200 de instituţii. Dintre acestea, aproximativ 70 de institute şi-au dedicat activitatea exclusiv cercetării. Aceste entităţi nu fac parte din sectorul învăţământului superior şi nici din cel industrial.

Investiţia totală pentru cercetare şi dezvoltare în sectorul privat este aproximativ egală cu cea alocată învăţământului superior, adică un sfert din bugetul alocat. Institutele de cercetare au alocate circa 80% din proiectele propuse, restul find realizate de administraţia publică, muzee şi arhive, instituţii de sănătate, etc.


Ministerul Educaţiei şi Cercetării a emis linii directoare pentru finanţarea guvernamentală a institutelor de cercetare. Aceste orientări se aplică institutelor care primesc aprobarea iniţială a Consiliului de Cercetare, precum şi pentru cele care primesc alocaţii direct de la un minister. Consiliul de Cercetare are o responsabilitate strategică pentru activitatea sectorului independent. Consiliul defineşte cadrul şi obiectivele pentru diferitele forme de finanţare guvernamentală, în vederea promovării unei politici coerente pentru sectorul de cercetare în ansamblu. De asemenea, Consiliul de Cercetare pregăteşte rapoarte anuale privind activităţile desfăşurate de institutele de cercetare.

▪ Sectorul industrial 


Sectorul industrial acoperă circa 50% din totalul activităţilor ştiinţifice desfăşurate în domeniul cercetării şi dezvoltării. În general, această activitate este concentrată de câteva companii mari, în timp ce comerţul şi industria norvegiană este dominată de companiile mici şi mijlocii. Unul dintre obiectivele principale al Consiliului de cercetare este promovarea cercetării şi dezvoltării în întregul sector industrial care-şi desfăşoară activitatea pe teritoriul ţării.

Strategia principală a Consiliului de Cercetare pentru perioada 2009-2012 este intitulată „În avangarda cercetării". Acesta este rezultatul unei colaborări între organismele de conducere ale Consiliului şi un proces de revizuire care a adunat puncte de vedere din întreaga comunitate de cercetare norvegiană.

Strategia prevede crearea relaţiilor „input-output” între autorităţile statului şi diferite entităţi interesate în desfăşurarea de activităţi de cercetare. Are la bază patru activităţi-cheie:

- asigurarea unei capacităţi adecvate şi a calităţii

Investiţiile trebuie să fie pe măsură, pentru a se asigura o calitate superioară a cercetării, pentru sprijinirea cercetătorilor care-şi desfăşoară activitatea în domeniu, care să le permită să se dezvolte şi să concureze într-o lume tot mai globalizată.


- pentru a răspunde nevoilor de schimbare ale societăţii

Cercetarea trebuie să încerce să răspundă cât mai direct provocărilor specifice, sociale şi industriale, în special în raport cu creşterea bunăstării, dezvoltarea industrială, schimbările climatice globale şi problemele energetice.

- crearea unei structuri solide


Structura sistemului de cercetare norvegian, parteneriatele naţionale şi participarea internaţională trebuie să fie în permanenţă actualizată pentru a obţine o eficienţă optimă.



- promovarea unui nou tip de învăţare

Cercetarea trebuie să genereze rezultate care să poată fi aplicate de către sectoarele privat şi public deopotrivă, să ofere un cadru nou pentru învăţare, de care să beneficieze atît populaţia, cât şi patrimoniul naţional.


În acest context, Consiliul de Cercetare are în vedere creşterea dialogului şi o mai mare deschidere cu privire la intrarea în „cercul” instituţiilor independente, care îşi desfăşoară  activitatea în domeniul cercetării, stabilirea priorităţilor în domeniu, creşterea nivelului de cooperare dintre Consiliu şi administraţiile institutelor de cercetare, reprezentarea echitabilă în consiliile de conducere ale acestora a specialiştilor din domeniul cercetării şi a celor din industrie, sporirea expertizei şi consolidarea bazei de cunoştinţe pentru activităţile de planificare strategică în domeniu, continua dezvoltare orientată spre utilizator, îmbunătăţirea procedurilor administrative, de management şi de finanţare.

• Strategia Internaţională 2010 - 2020



Strategia internaţională a fost adoptată de către Comitetul executiv al Consiliului, în noiembrie 2010. Strategia are la bază cadrul stabilit prin eforturile Consiliului de Cercetare de a promova cooperarea internaţională, acţiune stabilită de Guvern în Cartea Albă. Are la bază  cinci puncte principale de acţiune:

- toate activităţile desfăşurate de Consiliu (programe, arene deschise, iniţiative speciale, măsuri orientate către instituţiile independente, alte forme de sprijin) trebuie să includă obiective clar definite şi planuri de cooperare internaţională;

- Consiliul de Cercetare va promova participarea la programe comune dincolo de frontierele naţionale, atunci când acest lucru este crucial pentru a face faţă provocărilor secolului XXI sau pentru a consolida cercetarea tehnologică a ţării;


- Consiliul de Cercetare va dezvolta instrumente financiare pentru a sprijini înfiinţarea de entităţi care să stimuleze cooperarea instituţională pe termen lung, între instituţiile norvegiene şi instituţiile similare din alte ţări;

- Consiliul de Cercetare va stimula şi va încuraja cercetătorii norvegieni, companiile şi instituţiile de cercetare să participe mai activ la programele de colaborare internaţională;

- Consiliul de cercetare se va concentra cu o mai mare atenţie asupra mobilităţii cercetătorilor în activităţile interne de cercetare.

Alte planuri strategice şi documente politice

Astfel de documente pot fi întocmite pentru a stipula priorităţile specifice din domeniul cercetării, ori pot fi formulate ca răspuns la solicitarea comunităţii care îşi desfăşoară activitatea în domeniu.



Principalele strategii privesc următoarele codomenii:


- strategia naţională pentru infrastructura de cercetare 

Pentru a asigura o finanţare corespunzătoare, pe termen lung, pentru activitatea de cercetare, pentru reînnoirea bazei materiale necesare, prin această strategie se propune crearea unui fond guvernamental, cu un capital de start de 20 miliarde coroane norvegiene, din care aproximativ 800 milioane de coroane vor fi destinate pentru investiţii în infrastructura de cercetare.

- politica Consiliului de Cercetare privind drepturile de proprietate intelectuală 
Se urmăreşte protejarea eficientă a rezultatelor obţinute prin proiectele de cercetare finanţate de Guvern, precum şi folosirea maximă a acestora în beneficiul societăţii. 

- politica accesului deschis la publicaţiile ştiinţifice

În principiile adoptate în ianuarie 2009, Consiliul de Cercetare propune eliminarea taxei de acces la bazele de documente ştiinţifice, obţinute ca urmare a cercetărilor finanţate integral sau parţial de către Consiliu.


- strategia de cercetare pentru zonele de nord

Strategia Consiliului de Cercetare pentru zonele de nord stabileşte cadrul legal pentru lărgirea activităţii de cercetare în zonele extreme din nordul îndepărtat. Această strategie trebuie să fie încorporată şi strâns integrate în întreaga gamă de activităţi de cercetare a Consiliului. Strategia pentru zonele nordice este plasată într-un context social la scară largă şi clarifică întrebări-cheie referitoare la domeniile prioritare de acţiune, internaţionalizarea, finanţarea şi organizarea activităţilor de cercetare cu impact.

- strategia naţională pentru nanoştiinţă şi nanotehnologie

Potrivit documentelor citate, Norvegia şi-a propus să devină lider al cercetării în cadrul nişei privind nanoştiinţa şi nanotehnologia. Prin aplicarea cunoştinţelor fundamentale în domeniu, a tehnologiei avansate, a expertizei inter-disciplinare, Norvegia va stabili o bază solidă pentru creşterea valorii creaţiilor ştiinţifice, a nivelului activităţilor inovatoare industriale, precum şi în ceea ce priveşte acumularea de know-how.


- planul naţional de acţiune pentru cercetarea climei

În anul 2005, ca răspuns la o solicitare din partea Ministerului Mediului, Consiliul de Cercetare a numit un comitet care să elaboreze un plan de acţiune pentru cercetarea climatului norvegian. Planul de acţiune prezintă evaluări, concluzii şi recomandări ale Comitetului.


- politica de cercetare în domeniul medicinei şi sănătăţii

Se aplică pentru perioada 2007 - 2012 şi rezumă starea de fapt în domeniu, identifică noile provocări şi stabileşte priorităţile de cercetare. Se urmăreşte ca finanţarea cercetării să fie concentrată în zone care oferă o valoare adăugată optimă.

- planul strategic de dezvoltare pentru geoştiinţă 


Conform documentelor de planificare, comunitatea de ştiinţă trebuie să pună accent pe studiile de proces. Comitetul a adus în atenţie necesitatea îmbunătăţirii integrării ştiinţifice între geofizicieni şi geologi, precum şi necesitatea de a spori interfaţa cu specialişti din domeniul meteorologiei, oceanografiei, hidrologiei şi paleoclimatologiei

Alte direcţii de acţiune privesc:


- planul strategic de dezvoltare pentru studii de inginerie; 

- planul strategic de dezvoltare pentru tehnologia informaţiei şi comunicării (TIC); 

- planul strategic de dezvoltare pentru matematică;

- planul strategic de dezvoltare pentru bioştiinţă; 

- planul strategic de dezvoltare pentru fizică; 

- strategia pentru cercetare în chimie. 
	Patente străine şi norvegiene în domeniul cercetării tehnologice (1998-2007)
	patente 
norvegiene
	patente 
străine

	bunuri de larg consum
	1.065
	1.499

	echipamente de transport şi piese
	1.288
	1.286

	material de producţie (hârtie, metal, plastic, etc)
	1.992
	5.234

	produse petroliere şi  chimice
	953
	8.201

	maşini şi echipamente
	3.788
	8.820

	TIC, maşini şi aparate electrice şi instrumente
	2.879
	9.720

	produse farmaceutice
	447
	15.169

	Total
	12.413
	49.928


	Colaborări cu specialişti din alte ţări
	Al 6-lea Program-cadru de cercetare tehnologică

	Marea Britanie
	3143

	Germania
	2914

	Franţa
	2504

	Italia
	1976

	Olanda
	1600

	Spania
	1599

	Suedia
	1137

	Danemarca
	925

	Belgia
	893

	Grecia
	851

	Polania
	625

	Finlanda
	602

	Portugalia
	496

	Elveţia
	467

	Austria
	454

	Irlanda
	397



Din punct de vedere statistic, Norvegia are 10 cercetători/1000 de locuitori. În anul 2005, de exemplu, au fost prezentate în medie 1.356 de articole ştiinţifice la un milion de locuitori şi au fost analizate 26 de brevete de invenţie.


Cheltuielile brute legate de cercetare şi dezvoltare au fost de 1,6% din PIB, în 2008, sub media OECD.  În acel an, care s-a suprapus cu debutul crizei financiare, sectorul industrial a finanţat doar 54% din cheltuieli, învăţământul superior contribuind cu 32%, iar guvernul cu 15%. Un procent de 8,3% din cheltuielile privind inovaţiile au fost primite din străinătate. PIB-ul real al Norvegiei a crescut cu o medie anuală de 2,4% în perioada 2001 - 2008, iar rata şomajului a variat între 2,5%, în anul 2001 şi 3,2% în anul 2009.


JAPONIA


Secolul XXI a fost catalogat drept „secolul cunoaşterii”, aceasta fiind considerată indispensabilă pentru viitorul Japoniei. În acest scop se urmăreşte întărirea cooperării în domeniul cercetării între industria de profil, mediul academic şi guvern
. De exemplu, numărul de proiecte de cercetare comune între universităţile naţionale şi entităţile industriale s-a dublat în ultimii ani, în perioada martie 2004 - martie 2009, organismul de resort înregistrând 1236 de licenţe de brevet, care au fost direcţionate din mediul academic spre exploatarea industrială.

Cadrul legislativ a fost completat în mod adecvat, ministerele având competenţe în preluarea invenţiilor de orice fel pentru punerea lor în practică. De asemenea, ministerele şi universităţile au posibilitatea să înregistreze societăţi sau asociaţii cu scop lucrativ, care să dezvolte programe de cercetare şi să pună în practică rezultatele obţinute

Bugetul total pentru cheltuielile publice din domeniul cercetării a crescut de la an la an, din perioada anilor 1996-2000, când suma alocată a fost de peste 17 bilioane de yeni (circa 63 miliarde de euro)
, în ciuda constrângerilor fiscale severe.

Legea nr. 130/1995 privind ştiinţa şi tehnologia conţine o serie de prevederi specifice:


- ştiinţa şi tehnologia vor fi promovate în mod activ, în armonie cu viaţa umană, societate şi natură, cu recunoaşterea creativităţii, ţinând cont de faptul că ştiinţa şi tehnologia oferă baza pentru dezvoltarea viitoare a Japoniei şi a naţiunii, iar acumularea de cunoştinţe reprezintă un bun de proprietate intelectuală pentru întreaga omenire (art.2);

- promovarea ştiinţei şi tehnologiei impune o îmbinare armonioasă între cercetarea fundamentală şi cea aplicată, pe de o parte, şi cooperarea între institutele naţionale de cercetare, universităţi şi sectorul privat, pe de altă parte; 


- eficientizarea cheltuielilor în domeniu se realizează prin stabilirea unor priorităţi naţionale, cu ţintă certă. Trebuie avute în vedere următoarele elemente: 


• problemele sociale (alimente, economie, industrie, mediu, sănătate, bunăstare, securitate);



• domeniile cu mobilitate; 


• cercetarea de înaltă clasă; 


• explorarea noului; 


• infrastructura de cercetare; 


• oportunităţile oferite tinerilor cercetători; 


• promovarea descoperirilor în învăţământ; 


• echitatea şi transparenţa; 


• îmbogăţirea bazelor de date; 


• consolidarea capacităţilor tehnologice; 


• comercializarea produselor create; 



• aprofundarea de către cetăţeni a produselor ştiinţei şi tehnologiei, o condiţie esenţială nu doar pentru promovarea domeniului în sine, dar şi pentru evaluarea ştiinţifică, raţională, independentă a domeniului analizat.  


• internaţionalizarea cercetării, a ştiinţei şi tehnologiei în general, pentru depăşirea problemelor cu care se confruntă omenirea. 

Guvernele locale sunt responsabile pentru elaborarea şi implementarea politicilor naţionale cu privire la promovarea ştiinţei şi tehnologiei, în conformitate cu starea de fapt existentă în jurisdicţiile lor (art. 4).

            Guvernul trebuie să ia măsurile corespunzătoare legislative, fiscale, financiare şi de altă natură necesare pentru punerea în aplicare a politicilor cu privire la promovarea ştiinţei şi tehnologiei.

            Având în vedere importanţa rolului jucat de sectorul privat în activităţile de cercetare, statul trebuie să pună în aplicare măsurile necesare pentru promovarea acesteia,  prin încurajarea iniţiativelor din sectorul privat (art.17).
            De asemenea, statul trebuie să pună în aplicare măsurile necesare pentru promovarea schimbului internaţional de ştiinţă şi tehnologie, prin aceasta înţelegându-se schimbul internaţional de cercetători, dezvoltarea şi distribuţia internaţională de informaţii cu privire la ştiinţă şi tehnologie, în scopul de a juca un rol activ în societatea internaţională, precum şi pentru a contribui la realizarea de noi progrese în domeniu, în Japonia.



Agenţia japoneză pentru ştiinţă şi tehnologie (JSP) are ca misiune principală promovarea ştiinţei şi tehnologiei la nivel naţional:


1. sprijinirea inovaţiei bazate pe ştiinţă şi tehnologie, prin dezvoltarea de reţele între mediul academic şi industrie;

2. sprijinirea activităţilor din domeniul cercetării, a perfecţionării continue a personalului care lucrează în acest sector, precum şi facilitarea comunicării dintre cetăţeni şi specialişti;


3. promovarea ştiinţei şi tehnologiei în conceptul de dezvoltare durabilă, pentru ca Japonia să ajungă un lider în domeniu.


Prin dezvoltarea diverselor reţele, JST este implicată în următoarele activităţi de promovare a ştiinţei şi tehnologiei. 
▪ Programe de cercetare de bază 
- cercetare de bază specifică, pentru realizarea obiectivelor strategice stabilite de către guvern; 

Se are în vedere promovarea cercetării strategice într-un mod care să răspundă cerinţelor politice, pentru crearea sectoarelor strategice stabilite de către guvern.



- construirea unui sistem flexibil de cercetare, precum şi a unui management adecvat;
JST stabileşte domeniile de cercetare, având în vedere sectoarele strategice ale ţării. Autoritatea guvernamentală cu atribuţii în domeniu coordonează realizarea unui sistem optim de cercetare la nivel naţional, prin reunirea cercetătorilor din industrie, mediul academic şi guvern.
Pe de altă parte, autoritatea guvernamentală cu atribuţii în domeniu şi JST colaborează pentru integrarea eficientă a cercetătorilor din diferite instituţii, precum şi pentru alocarea resurselor pentru atingerea obiectivelor propuse.
- evaluarea corectă a activităţii de cercetare şi asigurarea transparenţei;

Autorităţile în drept coordonează activităţile propriu-zise ale temei de cercetare, împreună cu experţi în domeniul respectiv. Rezultatele interimare de evaluare se pot reflecta în măsuri privind revizuirea echipei de cercetători şi modul de alocare a resurselor. Evaluările ştiinţifice -ante, -post, precum şi cele intermediare se fac de o comisie de evaluare formată din experţi externi. Timp de 5 ani de la finalizarea lucrărilor, se realizează o urmărire a implementării rezultatelor obţinute, precum şi a modului în care rezultatele cercetării au fost recepţionate de public. Toate rezultatele evaluării sunt făcute publice pe pagina de start a programului de cercetare şi în mass-media.

1. Programe de cercetare de bază 

- CREST - nucleul de cercetare în domeniul ştiinţei şi tehnologiei evolutive;

Aria acestui program înglobează crearea de bio-aparate şi bio-sisteme cu molecule biologice şi chimice pentru uz medical.

- PRESTO - cercetare pre şi post pentru ştiinţă şi tehnologie embrionară;

Din această categorie de programe amintim:


a) elucidarea şi controlul mecanismelor care stau la baza inflamaţiilor cronice; 


b) crearea şi îmbunătăţirea tehnologiei de bază pentru producţia de bioenergie  prin analiza funcţională a algelor şi altor microorganisme acvatice; 


c) conversia chimică a energiei luminoase;


d) formarea şi prelucrarea informaţiilor de către reţele neuronale;


e) înţelegerea vieţii prin tehnologia celulelor IPS (stem);


f) mecanisme dinamice şi tehnologii fundamentale pentru sistemele biologice, etc.


- ERATO - cercetare exploratorie pentru tehnologii avansate;

Programe principale:

a) moartea celulelor de control;

b) virusologie/biologie celulară;


c) modelare şi integrare;

d) spinii nucleari ai electronului;

e) materiale multiferice, etc.

- ICORP - cooperarea în domeniul proiectelor internaţionale de cercetare 


În cadrul acestui program se desfăşoară următoarele proiecte: 

a) sinteza biologică a complexului de proteine RNA;


b) sinteza ATP (trifosfat de adenozină).

- Dezvoltarea sistemelor şi tehnologiei pentru analiză şi măsurători avansate;

În acest cadru se desfăşoară următoarele programe: 

a) dezvoltarea tehnologică a programelor de analiză şi sinteză (T);  

b) dezvoltarea tehnologică a programelor de analiză şi evaluare (S); 

c) realizarea practică a prototipurilor pentru evaluare şi analiză (P).


- Cercetarea şi dezvoltarea pentru aplicarea ştiinţei şi tehnologiei computaţională avansată (ACT-JST);

Dintre programe aminitim: 


a) simulări volumetrice VG şi sisteme de clusteri pentru vizualizări interactive; 


b) construcţia digitală în 4 dimensiuni a Universului cu aplicaţii în cercetare şi educaţie;
c) modelarea proteinelor;
d) dezvoltarea de simulatoare cuantice pentru nanomateriale;

e) dezvoltarea sistemului de calcul chimico-cuantic pentru proteine ​​la scară largă;
f) crearea unei inimi virtuale - dezvoltarea de simulatoare pentru studierea fenomenelor electrofiziologice cardiace, urmărind prevenirea morţii subite cardiace;

g) cercetarea şi dezvoltarea tehnicilor de detectare de la distanţă a perturbaţiilor atmosferice utilizând reţelele de comunicaţii prin satelit şi sistemele de comunicaţii avansate;

La cele menţionate se adaugă programe în domeniul fizicii pământului, fizicii atmosferei, în domeniul protecţiei mediului, a chimiei moleculare, biochimiei, informaticii, ingineriei construcţiilor, nanotehnologie şi altele.
2. Promovarea transferului de tehnologie şi inovare; 
3. Promovarea, diseminarea de informaţii ştiinţifice şi tehnologice;

4. Programe de cooperare internaţională în domeniul cercetării tehnologice;
5. Promovarea înţelegerii publicului în domeniul cercetării, precum şi publicarea comunicărilor ştiinţifice.

Planurile de bază constituie politici cuprinzătoare ale guvernului în domeniul
ştiinţei şi tehnologiei, pentru toate domeniile vieţii sociale. Pentru o serie de domenii individuale, există alte procese separate de elaborare a politicilor care includ, de obicei, aspecte suplimentare. În funcţie de domeniul de aplicare al unui anumit domeniu, procesele de elaborare a politicilor pot fi limitate la un singur minister sau pot implica mai multe. O serie de exemple în acest sens sunt reprezentate de programele de cercetare din domeniul energiei nucleare, cele privind prevenirea încălzirii globale, precum şi cele din domeniul informaţiei şi tehnologiei comunicaţiilor.


Centrul pentru Strategii de Dezvoltare şi Cercetare (CRDS) a fost înfiinţat în anul 2003, pentru a sprijini activitatea JST. 

Principalele obiective privesc: analiza principalelor domenii care pot fi subiecte ale ştiinţei şi cercetării; analiza opiniilor cercetătorilor şi a tendinţelor în domeniu, la nivel mondial; compararea rezultatelor în domeniu publicate la nivel internaţional; analiza obiectivelor societăţii nipone în ceea ce priveşte ştiinţa şi tehnologia.   


Propunerile Centrului sunt clasificate în trei categorii: iniţiative strategice, programe strategice şi proiecte strategice, în funcţie de caracteristicile lor, de gradul de absorbţie de către public, precum şi de instituţiile care coordonează şi execută aceste proiecte.


Cheltuielile pentru domeniul cercetării şi inovării s-au ridicat în anul 2006 la nivelul de 119,748 miliarde de euro (3.15% PIB), repartizate astfel: sectorul public 18,2%, sectorul privat 73,9%, alte surse 7%. Sectorul privat este cel mai important actor în domeniul cercetării, nivelul cheltuielilor fiind semnificativ mai ridicat decât în Uniunea Euorpeană, în timp ce ponderea instituţiilor de învăţământ superior -13,9%- şi a instituţiilor guvernamentale -9,5%- este la un nivel mult mai scăzut faţă de cel din UE. 


Alte entităţi importante sunt Consiliul de Ştiinţă din Japonia (CSJ), agenţie independentă de consiliere a primului-ministru în materie de cercetare şi ştiinţă. CSJ reprezintă oamenii de ştiinţă japonezi care vizează promovarea schimbului de cunoştinţe între cercetători. Membrii acestei structuri sunt oameni de ştiinţă, atât din sectorul public, cât şi din cel privat.


Societatea japoneză pentru Promovarea Ştiinţei (JSPS) este o instituţie independentă, care administrează  programele academice şi măsurile de politică în domeniul ştiinţei şi cercetării. JSPS se concentrează pe necesităţile şi cerinţele instituţiilor de cercetare, ajustând programele de lucru în consecinţă.


Agenţia de Ştiinţă şi Tehnologie (JSTA) are printre responsabilităţi 
comercializarea rezultatelor relevante ale cercetării de bază. 


În anul 2006, sectorul privat a cheltuit pentru cercetare suma de 79.543 miliarde de dolari, din care 97,9% sunt fonduri interne, iar restul de 2,1% sunt fonduri de la bugetul de stat.


Nippon Keidanren este asociaţia japoneză care reprezintă asociaţiile industriale şi organizaţiile economice regionale. Aceasta comunică cu părţile interesate, şi anume liderii politici, administratori, sindicate şi cetăţeni, pregăteşte documentele de poziţie, organizează mese rotunde cu oficiali guvernamentali şi conduce activităţile de cercetare ale membrilor săi
.


Potrivit statisticilor, cercetarea a beneficiat de 3,4% din PIB, dar după începutul crizei financiare, în anul 2008, sumele alocate au scăzut cu 1,2%, revenind în anul 2009 la 2,7% din PIB. Finanţarea acordată de guvern a scăzut constant de la 20% în 2000 la 16% în anul 2008. Sunt acordate, în medie 110 brevete/1 milion de locuitori, iar în 2008, au fost publicate 81.000 de articole ştiinţifice.


Strategia pentru dezvoltarea cercetării a fost adoptată de Consiliul pentru Ştiinţă şi Tehnologie în iunie 2010 şi include obiective specifice până în anul 2020. În acest proiect sunt incluse universităţi de renume mondial şi instituţii de cercetare, estimându-se o creştere a cheltuielilor de până la 4% din PIB.


GERMANIA


Tehnologiile emergente reprezintă baza de realizare pentru noi produse, procese şi servicii, care pot contribui la cunoaşterea provocărilor actuale. Viitorul Germaniei depinde de modul în care se utilizează în mod eficient oportunităţile legate de tehnologiile cheie. Guvernul federal îşi propune să consolideze şi mai mult poziţia de top a ţării în domeniul tehnologiei
.

Tehnologia informaţiei şi comunicaţiilor, tehnologia optică, cele de producţie şi de materiale, biotehnologiile şi nanotehnologiile, tehnologia de microsisteme şi servicii inovatoare sunt considerate a fi elemente vitale în ingineria auto, traficul rutier, medicină, mecanică, logistică sau protecţia mediului. 


Guvernul federal continuă să lucreze în vederea realizării obiectivului de consolidare a poziţiei de top a Germaniei în tehnologiile-cheie şi să accelereze punerea în aplicare a rezultatelor cercetării în produse, procese şi servicii. În acelaşi timp, se urmăreşte dezvoltarea a noi domenii de cercetare, accentul fiind pus pe domeniile sănătăţii, protecţia climei/protecţia resurselor/energie şi securitate. De asemenea, se au în vedere şi inovaţiile. Acestea deschid noi pieţe şi oportunităţi  pentru ocuparea forţei de muncă. 
Ascultaţi
Citiţi fonetic
 

Dicţionar


În domeniul ştiinţei şi tehnologiei lucrează un număr important de persoane din totalul forţei de muncă. În anul 2008, cheltuielile brute din domeniul cercetării au ajuns la nivelul de 2,6% din PIB, iar cheltuielile în domeniul afacerilor de profil au reprezentat 1,9% din PIB. Circa 90% din cheltuieli au fost finanţate de actorii industriali şi întreprinderile mici şi mijlocii. 


Numărul de brevete se regăseşte într-o proporţie de 73 / 1 milion de locuitori, 16,7% din cereri fiind realizate în parteneriat cu specialişti din alte ţări. Au fost publicate 820 articole ştiinţifice / 1 milion de locuitori. 

Pe lângă programele adoptate la nivelul Uniunii Europene, Germania a adoptat „High-Tech Strategy 2020”, al cărei succes va depinde de sumele care vor fi alocate în special de entităţile private. În plus, strategia se doreşte a fi caracterizată de o mai mare transparenţă, incluzând o diferenţiere mai clară între 
programele noi şi versiunile actualizate ale programelor existente
.

În strategia „High-Tech” se regăsesc următoarele exemple de proiecte:

• CO2-neutru, oraşe cu consum redus de energie, adaptate la schimbările climatice;

• restructurarea inteligentă a sistemului de alimentare cu energie;

• resursele regenerabile ca o alternativă la petrol;

• tratarea mai eficientă a bolilor cu ajutorul medicinii individualizate;

• o sănătate mai bună printr-o dietă optimizată;

• o viaţă bună a persoanelor în etate;

• un milion de vehicule electrice în Germania până în 2020;

• protecţie mai eficientă a reţelelor de comunicaţii;

• creşterea utilizării Internet-ului şi scăderea consumului de energie;

• obţinerea de know-how în format digital.

Statistica cheltuielilor relevă următoarele aspecte (2008)
.

	Cheltuieli pentru cercetare-

dezvoltare

(mii euro)
	Procent finanţat

sector         sector

privat         de stat
	Procent executat

- industrie - învăţământ - guvern

                       superior
	Total

cheltuieli

(mii euro)

	83 974,8 
	67,3              28,4
	     68,2            17,3            14,5
	311.500



ROMÂNIA


Rolul central al cercetării a fost recunoscut de Consiliul European de la Lisabona din 23-24 martie 2000, care a stabilit un nou obiectiv strategic al Uniunii Europene pentru următoarea perioadă - acela de a deveni cea mai competitivă și dinamică economie bazată pe cunoaștere la nivel mondial, capabilă de o creștere economică durabilă, cu locuri de muncă mai multe și mai bune și o mai mare coeziune socială. Triunghiul cunoașterii - educație, cercetare și inovație - este esențial pentru îndeplinirea acestui obiectiv, pentru care Comunitatea Europeană are în vedere mobilizarea și consolidarea capacităților necesare de cercetare și de inovație. Al șaptelea program-cadru este un instrument comunitar fundamental în acest sens, completând eforturile statelor membre și ale industriei europene.


În conformitate cu strategia de la Lisabona, Consiliul European de la Barcelona din 15-16 martie 2002 a convenit că suma cheltuielilor totale ale Uniunii Europene în sectoarele cercetării și dezvoltării (CDT) și inovației ar trebui să crească pentru a atinge 3% din PIB până în 2010, două treimi din acest procent trebuind să provină din sectorul privat.


Planul Naţional de Cercetare, Dezvoltare şi Inovare pentru perioada 2007- 2013 (PN II) reprezintă principalul instrument prin care Autoritatea Naţională pentru Cercetare Ştiinţifică (ANCS) implementează Strategia Naţională pentru Cercetare, Dezvoltare şi Inovare a României.


În conceperea PN II, s-a avut în vedere rolul sistemului naţional de cercetare-dezvoltare-inovare (CDI), acela de a dezvolta ştiinţa şi tehnologia pentru creşterea competitivităţii economice, îmbunătăţirea calităţii sociale şi sporirea cunoaşterii cu potenţial de valorificare şi lărgire a orizontului de acţiune.


Prin PN II se urmăreşte atingerea celor trei obiective strategice ale sistemului naţional de cercetare, dezvoltare şi inovare:


- crearea de cunoaştere, respectiv obţinerea unor rezultate ştiinţifice şi tehnologice de vârf, competitive pe plan global, în scopul creşterii vizibilităţii internaţionale a cercetării româneşti şi a transferării ulterioare a rezultatelor în practica socio-economică;

- creşterea competitivităţii economiei româneşti prin inovare, cu impact la nivelul agenţilor economici şi transferul cunoştinţelor în practica economică;

- creşterea calităţii sociale, respectiv găsirea de soluţii tehnice şi ştiinţifice care susţin dezvoltarea socială şi îmbunătăţeşte condiţia umană a acesteia.


Urmărirea acestor trei obiective generale se va realiza în cadrul unei viziuni pe termen lung privind sistemul naţional de cercetare, dezvoltare şi inovare şi rolul acestuia în societate.


Astfel, sistemul cercetare, dezvoltare şi inovare va putea să devină motorul dezvoltării mediului cunoaşterii din România, fiind capabil să susţină performanţa prin inovare în toate domeniile care contribuie la asigurarea bunăstării cetăţenilor şi totodată să atingă excelenţa ştiinţifică recunoscută pe plan internaţional.


În ceea ce priveşte sectorul privat, se au în vedere:

- consultarea permanentă a sectorului economic pentru determinarea nevoilor sale de dezvoltare;

- investiţia publică în cercetare, dezvoltare şi inovare va stimula interesul sectorului economic faţă de activitatea propusă, participarea acestuia în parteneriate cu entităţile publice, cu consecinţe asupra creşterii investiţiei private în cercetare, dezvoltare şi inovare;

- va fi susţinută dezvoltarea infrastructurii şi serviciilor de transfer tehnologic pentru o mai bună valorificare a rezultatelor cercetare, dezvoltare şi inovare în mediul economic, cu protejarea proprietăţii intelectuale.

Domeniile prioritare în cadrul Planului Naţional:

- tehnologia informaţiei şi comunicaţiilor;

- energie;

- mediu;

- sănătate;

- agricultură, siguranţă şi securitate alimentară;

- biotehnologie, biologie şi genetică;

- materiale, procese şi produse inovative;

- spaţiu si securitate;

- cercetare socio-economică şi umanistă;

- ştiinţe de bază.

Programele propuse se regăsesc în documentul citat
.

Fondurile publice naţionale sunt alocate prin planificare multianuală. Suma totală prevăzută pentru Planul Naţional este de 15 miliarde lei. Conform aceloraşi prevederi, ponderea proiectelor în total buget este de cel puţin 95%, adică 14,25 miliarde lei, restul fiind destinat conducerii programelor.

În anul 2008, suma totală angajată pentru finanţarea proiectelor internaţionale a fost de  6.795.442,3 lei, cu susţinere din partea UE de 442.518 euro, adică 1637316,5 lei. Angajarea a fost făcută în cea mai mare parte prin programul “Capacităţi”. 


Conform planificării multianuale, bugetele prevăzute pentru fiecare program component
, sunt indicate în tabelul următor.
	Cheltuieli pentru perioada 2007-2013 

pe programe
	Valoare 

(mii lei)
	Pondere în total valoare Plan Naţional  (%)

	Resurse umane
	1 282 500
	8,5

	Capacităţi
	1 923 750
	12,8

	Idei
	2 565 000
	17,1

	Parteneriate
	5 130 000
	34,2

	Inovare
	1 923 750
	12,8

	Susţinere performanţă instituţională
	1 425 000
	9,5



În primii doi ani 2007-2008, sumele alocate efectiv (bugetele executate) au fost următoarele:
	Cheltuieli pentru perioada 2007-2013 

pe programe
	Valoare (mii lei)
    2007           2008          Total
	Pondere în bugetul multi-anual al programlui (%)

	Resurse umane
	7 900
	27 000
	34 900
	         2,7

	Capacităţi
	16 592
	215 316
	231 908
	       12,0

	Idei
	31 831
	107 083
	138 914
	         6,5

	Parteneriate
	105 921
	362 281
	468 202
	         9,1

	Inovare
	28 550
	76 064
	104 614
	         7,3

	Susţinere performanţă instituţională
	0
	0
	0
	       0



Din analiza prezentată pe site-ul ANCS se poate aprecia că impactul Planului Naţional este pozitiv
. Obiectivele asumate, acelea de ameliorare a calităţii vieţii sociale, prin crearea de cunoaştere, prin creşterea vizibilităţii cercetării româneşti şi a capacităţii inovative a acesteia, sunt bine ţintite, prin intermediul obiectivului ancoră, de dezvoltare a sistemului CDI naţional, fapt probat prin ameliorarea indicatorilor de impact, cu efect în statisticile şi rapoartele internaţionale
,
. Nu trebuie neglijat faptul că finanţarea ritmică a programelor planului, sensibil mai mare decât în anii anteriori, a avut, de asemenea, un rol benefic în realizarea la termen a proiectelor de cercetare. 


Cheltuielile CDI ale sectorului privat au crescut, in sume absolute
, ca si ponderea întreprinderilor inovative. Numărul IMM-urilor care au accesat fonduri publice prin Planul Naţional este semnificativ mai mare – cu un factor de şapte – faţă de Planul precedent, remarcându-se şi faptul că acest instrument de finanţare din fonduri CDI publice deţine ponderea cea mai mare.


Din punct de vedere al sistemului CDI, există un progres semnificativ al rezultatelor cercetării româneşti, reflectat în numărul publicaţiilor ISI: contribuţia Planului Naţional la productivitatea de articole ISI pe cercetător este 0,026, în timp ce, la nivel naţional, valoarea indicatorului este de 0,175, dar rămâne sub media europeană. 


Numărul de articole ISI la un milion de euro investiţi, prin Planul Naţional, este peste media UE 27, acest lucru datorându-se numărului mare de publicaţii româneşti luate în evidenţa sistemului ISI, articolele cu afiliaţie românească apărând, cu precădere, în periodicele din ţară. 

Numărul de participări în parteneriate internaţionale este în creştere, fiind încurajator prin prisma racordării  cât mai rapide a sistemului CDI românesc cu Aria Europeană a Cercetării.


Se poate aprecia că investiţiile în infrastructura de cercetare au crescut simţitor, atât în ceea ce priveşte resursa umană, cât şi baza materială, programul „Capacităţi” fiind deosebit de eficace, cu peste 90% din resurse canalizate spre modernizarea laboratoarelor de cercetare. Acelaşi program a avut eficienţa cea mai mare în ceea ce priveşte proporţia resurselor financiare între conducerea de program şi proiectele de cercetare.


Monitorizarea planului este încă greoaie. Lipsa sistemului informatic unitar integrat afectează fluenţa proceselor la nivelul ANCS şi al agenţiilor manageriale. Se impune revizuirea indicatorilor de rezultat la nivelul Planului, fiind necesară asigurarea întregului lanţ pentru ca informaţia să poată fi culeasă, prelucrată şi utilizată. Metodologia de calcul trebuie unificată la nivelul întregului sistem public (acest lucru se va rezolva, probabil, prin implementarea sistemului informatic). Se impune o reconsiderare a domeniilor prioritare ale Planului Naţional, excesiva lor explicitare fiind greoaie, şi nu se justifică prin aceea ca ar simplifica, spre exemplu, procedurile de lucru, prin evitarea de suprapuneri sau confuzii. Există domenii precum energiile regenerabile şi transporturile, considerate, la nivel mondial, ca foarte importante, dar care nu au trezit suficient interes în programele Planului Naţional. Modelul investiţional nu a fost încă utilizat.


La nivelul programelor, trebuie clarificată metodologia de calcul a indicatorilor desemnaţi pentru evaluările de program. Din rapoartele agenţiilor de finanţare, se constată că ponderea activităţilor manageriale este excesiv orientată spre procesul de organizare a competiţiilor, evaluarea ofertelor şi urmărirea fluxurilor financiare, mai puţin pe monitorizarea evoluţiei proiectului şi a eficacităţii acestuia, ceea ce conduce la o eficienta, de asemenea, redusă, a anumitor programe (cum ar fi „Idei”, unde noţiunea de “cercetare exploratorie” pare a fi prea preţioasă, iar sintagma “cercetare de frontieră” este, uneori, fără acoperire). De asemenea, anumiţi indicatori trebuie revizuiţi, deoarece, prin trecerea timpului, şi-au pierdut din relevanţă; ca exemple, menţionăm  număr de reţele de cercetare susţinute prin program (la programul „Parteneriate”), sau valoarea premiilor oferite în cadrul concursurilor naţionale de inovare (la programul „Inovare”), sugestia fiind o orientare mai clară spre indicatori comparabili internaţional.

Referitor la eficienţa cercetării şi inovării în sectorul economic, este nevoie să se precizeze indicatori specifici, de preferat dintre cei care reflectă în rezultatul economico-financiar ai operatorilor de profil, care este mai relevant şi mai uşor de evaluat (spre exemplu, în loc de – doar – aplicaţia pentru brevet, să existe şi informaţii despre aplicarea şi/sau tranzacţionarea acestuia, mai ales când astfel de întreprinderi accesează în mod repetat fonduri publice CDI). Transferurile tehnologice nu reprezintă încă instrumente active de obţinere a avantajului competitiv, iar agenţiile de finanţare care au în sarcină programe cu astfel de profil nu conlucreză suficient cu entităţile din reţeaua naţională de transfer tehnologic.   


La nivelul proiectelor, se simte nevoia introducerii, suplimentar, a anumitor categorii de informaţii (de ex. încărcarea cu activităţi CDI finanţate de la buget, pe fiecare cercetător – persoană fizică, sau echivalent normă întreagă). În cazul evaluării ofertelor de proiecte, modalitatea de stabilire a consensului „faţă în faţă” s-a dovedit benefică pentru obiectivitatea evaluării, ca şi pentru clarificarea opiniilor evaluatorilor.  

În condiţii de reducere a fondurilor publice pentru cercetare, trebuie reconsiderate în mod raţional priorităţile de realocare a fondurilor, în principal pe două căi: 

-  utilizând modelul investiţional

- eventual, orientând programele Planului Naţional spre activităţi suport, în detrimentul celor de cercetare, care vor trebui să-şi completeze necesarul de finanţare din fonduri alternative (europene – PC 7, din sectorul privat etc.). 


Rămâne deschisă problema eficacităţii cheltuielilor CD, în special în ceea ce priveşte calitatea resursei umane înalt specializate şi a performanţelor economice obţinute din inovarea tehnologică
, unde statisticile europene regionale
 indică doar zona Bucureştiului, şi, parţial, zona Vest, ca zone cu potenţial CDI.  

� The Seventh Frammework Programme for Research and Technological Development (FP 7)


� Aproximativ 103 miliarde de euro


� http://www.whitehouse.gov/sites/default/files/microsites/ostp/FY12-gd-fs.pdf


� http://www.fas.org/sgp/crs/misc/RL34503.pdf


� http://www.whitehouse.gov/sites/default/files/uploads/InnovationStrategy.pdf


� Brevetele depuse concomitent în Statele Unite, UE şi Japonia sunt numite brevete triadice.


� http://www.oecd.org/dataoecd/41/6/46665928.pdf


� Aproximativ 20 de miliarde de euro


� Aproximativ 9,4 miliarde de euro


� http://www.scb.se/statistik/_publikationer/UF0301_2007A01_BR_UF96BR0901.pdf


� http://ec.europa.eu/invest-in-research/pdf/download_en/psi_countryprofile_sweden.pdf


� Regional Growth by development of Dynamic Innovation Systems


� http://www.forskningsradet.no/en/Policy_platform/1185261825589


� 154.361.182,33 euro (1 NOK = 0.12863 euro)


� http://www.forskningsradet.no/servlet/Satellite?c=Page&cid=1253952534964&pagename=


indikatorrapporten%2FHovedsidemal


� http://www.jst.go.jp/EN/JSTGuide.pdf


� circa 63 miliarde de euro.


� http://ec.europa.eu/invest-in-research/pdf/download_en/psi_countryprofile_japan.pdf


� http://www.bmbf.de/en/6616.php


� http://www.e-fi.de/fileadmin/Gutachten/2011_engl_kurz.pdf


� http://www.oecd.org/dataoecd/27/52/47406944.pdf


� http://www.mct.ro/uploads/imported/1188313421PN2%20ro.pdf


� Conform HG 475/2007


� http://www.mct.ro/ro/articol/1435/programe-nationale-planul-national-de-cercetare-dezvoltare-si-inovare-pentru-perioada-2007-2013-pn-ii


� INNO-Policy TrendChart – Policy Trends and Appraisal Report ROMANIA 2008, EC-DG Enterprise, sursa: http://www.proinno-europe.eu/extranet/upload/countryreports /Country


_Report_Romania_2008.pdf 


� Observatoire des Sciences et des Techniques - L’espace europeén, sursa :  http://www.obs-ost.fr/fileadmin/medias/tx_ostdocuments/Partie3_Chap1-2-3-4.indd.pdf 


� Conform datelor provizorii ale INS, acestea au crescut si ca pondere în PIB: 0,18% în 2008, faţă de 0,14% în 2007.


� Market Watch, 2008,  


http://www.marketwatch.ro/index.php?do=2&tl=0&ar=3874&re=2105&ca=18&viz=true 


� Eurostat regional yearbook 2008,  http://epp.eurostat.ec.europa.eu/cache/ITY_OFFPUB/KS-HA-08-001-11/EN/KS-HA-08-001-11-EN.PDF 

